## Uputa o načinu i postupku izrade izvješća o stanju potraživanja iz inozemstva

### NN 53/1999 (28.5.1999.), Uputa o načinu i postupku izrade izvješća o stanju potraživanja iz inozemstva

# HRVATSKA NARODNA BANKA

Na temelju članka 75. Zakona o Hrvatskoj narodnoj banci ("Narodne
novine" br. 35/95 - pročišćeni tekst) a u svezi točke IV. stavak 3.
Odluke o uvjetima i načinu obavljanja devizne dokumentarne kontrole ("Narodne
novine" br. 51/99) guverner Hrvatske narodne banke donosi

## UPUTU

### O NA&EGRAVE;INU I POSTUPKU IZRADE IZVJEŠ&AELIG;A O STANJU POTRAŽIVANJA IZ INOZEMSTVA

I.

Domaće pravne osobe dužne su Hrvatskoj narodnoj banci dostavljati tromjesečno
izvješća o potraživanjima iz inozemstva po osnovi izvoza robe i usluga
sa stanjem posljednjeg dana u tromjesečju, i to u roku od 15 dana od isteka
tromjesečja.

Pod potraživanjima iz inozemstva u smislu stavka 1. ove točke smatraju
se vrijednosti izvoza robe i svih usluga izvršenog zaključno do posljednjeg
dana u tromjesečju, uključujući i izvoz iz ranijih mjeseci odnosno godina,
koji do toga dana nije naplaćen.

II.

Izvođači investicijskih radova u inozemstvu dužni su nakon završetka
tih radova u svojim izvješćima iskazati ukupne vrijednosti potraživanja
od investitora po osnovi izvedenih radova.

Danom završetka investicijskih radova za potrebe izvješćivanja u smislu
ove Upute smatra se datum konačne situacije odnosno fakture za izvršene
radove.

Podatke o potraživanjima po osnovi investicijskih radova podnosi nositelj
posla za cjelokupnu vrijednost potraživanja koja uključuje i vrijednost
radova koje su izvršili njegovi kooperanti odnosno podizvođači, te vrijednosti
izvoza opreme i druge robe ugrađene u objekte u inozemstvu kao i druge
robe za potrebe gradilišta.

III.

Po poslovima izvoza robe i usluga na kredit te po poslovima izvođenja
investicijskih radova na kredit u izvješća se unose ukupna potraživanja
bez obzira na ugovorene rokove naplate.

IV.

Po poslovima posredovanja u trgovini s inozemstvom u izvješća se unose
cjelokupne vrijednosti nenaplaćenog izvoza robe.

V.

Po kompenzacijskim poslovima odobrenim rješenjem Ministarstva gospodarstva
temeljem Odluke o kompenzacijskim poslovima s inozemstvom ("Narodne
novine" br. 54/97) kao i po poslovima dugoročne proizvodne kooperacije
po kojima je Hrvatska narodna banka temeljem odredbi članka 46. Zakona
o osnovama deviznog sustava, deviznog poslovanja i prometu zlata ("Narodne
novine" br. 91A/93 i 36/98.) odobrila plaćanje i naplatu prijebojem
preko kontokorentnog računa, izvješća iz točke I. ove Odluke se ne podnose.

VI.

Izvješća o potraživanjima iz inozemstva domaće pravne osobe dostavljaju
na obrascu koji se daje u prilogu i sastavnim je dijelom ove Upute.

VII.

Izvješća na obrascu iz točke VI. ove Upute podnose se odvojeno po pojedinim
osnovama potraživanja. Osnove potraživanja, što se s pripadnim brojčanim
oznakama upisuju u naslov izvješća su:

1) izvoz robe i usluga za gotovo, brojčana oznaka 1;

2) izvođenje investicijskih radova u inozemstvu za gotovo, brojčana
oznaka 2;

3) izvoz robe i usluga na kredit, brojčana oznaka 3;

4) izvođenje investicijskih radova na kredit, brojčana oznaka 4.

VIII.

Ukupan iznos potraživanja, koji u izvješću mora biti odgovarajuće raspoređen
po dospjelosti u odnosu na zakonski rok naplate, izračunava se i iskazuje
zbrojno po svim pojedinačnim vanjskotrgovinskim ugovorima za istu zemlju
i istu valutu naplate.

Pod zakonskim rokovima naplate smatraju se rokovi propisani odredbama
članka 47. stavak 1., 4., 6. i 7. Zakona o osnovama deviznog sustava, deviznog
poslovanja i prometu zlata, Odlukom o produženju roka za naplatu izvoza
robe i usluga iz članka 47. stavka 1. Zakona o osnovama deviznog sustava,
deviznog poslovanja i prometu zlata ("Narodne novine" br. 85/94
i 149/98), produženi rokovi naplate u smislu Odluke o uvjetima uz koje
se može odobriti produženje roka naplate izvezene robe i usluga ("Narodne
novine" br. 115/93 i 97/94), te rokovi naplate pojedinih anuiteta
utvrđenih ugovorom o kreditu registriranom u smislu Upute o popunjavanju
obrazaca za registraciju kreditnih poslova s inozemstvom ("Narodne
novine" br. 48/97).

IX.

Izvješća o potraživanjima iz inozemstva izrađuju se na osnovu podataka
iz nadzornih knjiga koje se vode sukladno odredbama Naredbe o vođenju nadzorne
knjige svakog sklopljenog vanjskotrgovinskog posla i kreditnog posla s
inozemstvom ("Narodne novine" br. 112/93) odnosno kontrolnika
vođenih po ranijim propisima, kao i na osnovu podataka iz knjigovodstvene
dokumentacije.

X.

Za označavanje zemalja i novčanih jedinica koriste se slovne kratice
i brojčane oznake iz Upute o upotrebi slovnih kratica i brojčanih oznaka
za zemlje i novčane jedinice u platnom prometu s inozemstvom ("Narodne
novine" br. 48/94, 53/97, 97/97, 15/98 i 7/99).

XI.

Nedostavljanje izvješća na način i po postupku te u rokovima iz ove
Upute sankcionirano je kaznenim odredbama iz članka 97. stavak 8. Zakona
o osnovama deviznog sustava, deviznog poslovanja i prometu zlata.

XII.

Ova Uputa stupa na snagu danom objave u "Narodnim novinama".

U.br. 90-100/05-99/Mš.
Zagreb, 25. svibnja 1999.

Guverner
Hrvatske narodne banke
**dr. Marko Škreb**

```
(Domaća pravna osoba)   (Mat. broj)                     HRVATSKA NARODNA BANKA
____________________________________________

(Telefon)       (Referent)                              DDK u
____________________________________________            _____________________________
                                                             (mjesto i šifra HNB)

                        STANJE POTRAŽIVANJA IZ INOZEMSTVA

Po osnovi __________________________________________________________         ____________

                        Na dan _____________________________________
```

U valuti bez decimala

|  |  |  |  |  |  |  |  |
| --- | --- | --- | --- | --- | --- | --- | --- |
| Redni broj | Oznaka i šifra    zemlje  dužnika | Oznaka i šifra    valute | Ukupni iznos    potraživanja | Potraživanja  u zakonskom    roku | Potraživanja kojima je rok za naplatu po Zakonu  ili prema ugovoru o kreditu istekao | | |
| Do 1  godine | Od 1-5  godina | Preko 5  godina |
| 1 | 2 | 3 | 4 | 5 | 6 | 7 | 8 |
|  |  |  |  |  |  |  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_                                        \_\_\_\_\_\_\_\_\_\_\_\_\_\_\_\_\_\_\_\_\_\_\_\_

        (mjesto i datum)                                                                    (pečat
i potpis)

Uputa, NN 53/1999-987
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)